ঝালকাঠিতে বাস-মোটরসাইকেল সংঘর্ষে শিক্ষকের মর্মান্তিক মৃত্যু, আগুনে পুড়লো দুই যান

Mon, 06 Oct 2025 18:29:15 +0000

ঝালকাঠি: খুলানা-ঝালকাঠি-বরিশাল মহাসড়কের নলছিটি উপজেলার ভৈরবপাশা ইউনিয়নের প্রতাপ এলাকায় সোমবার (৬ অক্টোবর) বিকেলে এক মর্মান্তিক সড়ক দুর্ঘটনায় এক স্কুলশিক্ষক নিহত হয়েছেন। এ ঘটনায় দ্রুতগামী বাস ও চাপা পড়া মোটরসাইকেলে আগুন লেগে দুটি যানবাহনই পুড়ে গেছে।

নিহত স্কুলশিক্ষকের নাম তোফাজ্জল হোসেন (৫৮)। তিনি ঝালকাঠি সদরের নথুল্লাবাদ মাধ্যমিক বিদ্যালয়ের প্রধান শিক্ষক এবং নলছিটি উপজেলার দপদপিয়া ইউনিয়নের পশ্চিম কয়া গ্রামের বাসিন্দা।

যেভাবে ঘটলো দুর্ঘটনা
স্থানীয় ও পুলিশ সূত্রে জানা যায়, শনিবার বিকেলে সাকুরা পরিবহন (ঢাকা মেট্রো-ব ১১-৪৫৩৬)ঢাকাগামী একটি দ্রুতগতির যাত্রীবাহী বাসের সাথে বিপরীত দিক থেকে আসা মোটরসাইকেলের মুখোমুখি সংঘর্ষ হয়। প্রতাপ এলাকার কাছাকাছি এই সংঘর্ষে তোফাজ্জল হোসেনের মোটরসাইকেলটি বাসের চাকার নিচে ঢুকে যায়। প্রত্যক্ষদর্শীদের ভাষ্যমতে, বাসটি মোটরসাইকেলটিকে চাকার সাথে পিষ্ট করে প্রায় এক কিলোমিটার দূরে ভৈরবপাশা বাজারের কাছাকাছি টেনে নিয়ে যায়।

সংঘর্ষের ফলে তোফাজ্জল হোসেন ছিটকে রাস্তায় পড়ে গিয়ে গুরুতর আহত হন। অন্যদিকে, মোটরসাইকেলের ইঞ্জিনে ঘর্ষণের ফলে মুহূর্তেই আগুন ধরে যায়। এই আগুন দ্রুত বাস ও মোটরসাইকেল দুটিতেই ছড়িয়ে পড়লে দুটি যানই দগ্ধ হয়ে যায়।

উদ্ধার ও শিক্ষকের মৃত্যু
গুরুতর আহত অবস্থায় মোটরসাইকেল আরোহী তোফাজ্জল হোসেনকে স্থানীয়রা উদ্ধার করে প্রথমে ঝালকাঠি সদর হাসপাতাল এবং পরে বরিশাল শের-ই-বাংলা মেডিকেল কলেজ হাসপাতালে নিয়ে যান। সেখানে চিকিৎসাধীন অবস্থায় সন্ধ্যায় কর্তব্যরত চিকিৎসক তাকে মৃত ঘোষণা করেন। (ইন্না লিল্লাহি ওয়া ইন্না ইলাইহি রাজেউন)।

দুর্ঘটনার পর স্থানীয়রা আগুন নেভানোর চেষ্টা করেন এবং পুলিশকে খবর দেন। নলছিটি ফায়ার সার্ভিসের কর্মীরা দ্রুত ঘটনাস্থলে পৌঁছে আগুন পুরোপুরি নিয়ন্ত্রণে আনেন।
এ বিষয়ে নলছিটি থানার অফিসার ইনচার্জ (ওসি) আব্দুস ছালাম জানান, "ঘটনাটি খুবই দুঃখজনক। বাসচাপায় এক স্কুলশিক্ষক মারা গেছেন। দুর্ঘটনাকবলিত বাস ও মোটরসাইকেলটি জব্দ করা হয়েছে এবং এ ঘটনায় প্রয়োজনীয় আইনগত ব্যবস্থা প্রক্রিয়াধীন রয়েছে।"